ה-**T-44** הוא טנק בינוני אשר פותח בברית המועצות בשנת 1944 כטנק עוקב ל-T-34. הטנק פותח כדי לשלב את יכולות הניוד של ה-T-34 יחד עם שריון עבה יותר במטרה להתמודד עם הטנקים הגרמניים הכבדים יותר כמו הפנתר. ה-T-44 שימש בסיס ל-T-54 ועוקביו לאחר המלחמה.

פיתוח
-----

עוד לפני פלישת הצבא הגרמני לרוסיה ב-1941 הייתה תוכנית לשדרוג ה-T-34 לסטנדרטים מודרניים יותר, תוכנית זאת הייתה בדמות ה-T-34M אך היא לבסוף הופסקה. בשנת 1942 בעיצומם של קרבות החזית המזרחית, החל פרויקט פיתוח טנק בינוני לשדרוג ה-T-34, פרויקט זה היה ה-T-43. הפרויקטים השונים לשדרוג ה-T-34 התרכזו במספר נושאים בעיקרם שיפור המיגון אך כאשר החלו להגיע לשדה הקרב הטנקים הגרמניים החדשים, היה ברור שמוקד הפיתוח לשדרוג ה-T-34 חייב להיות תותח גדול יותר כדי לחדור את שריון הטנקים הגרמניים, לכן בוטל פרויקט ה-T-43.

בינואר 1944 אב הטיפוס הראשון של ה-T-44 יצא ממפעל הטנקים בהרי אורל והיה בעל תותח 85 מ"מ, אב טיפוס נוסף שיוצר היה בעל תותח 122 מ"מ. ניסויים עם תותח ה-100 מ"מ על ה-T-34 הוכיחו כלא מוצלחים, לכן ה-T-44 היה צריך להיות מסוגל להפעיל תותחים גדולים יותר, מה שהיה אפשרי הודות להזזת הצריח למרכז הכלי. עיצוב הכלי הושפע מה-T-34 אותו היה אמור להחליף אך גם מהפרויקטים שנגנזו, ה-T-34M וה-T-43. דגמי ה-T-44 כללו דגמים בעלי תותחי 85 מ"מ, 100 מ"מ ואף 122 מ"מ.

חשיבותו של ה-T-44 לא הייתה בתפקידו בשדה הקרב של מלחמת העולם השנייה, אלא כבסיס לפיתוח סדרת טנקי ה-T המאוחרים יותר, פיתוח שהחל עם ה-T-54, T-55. למרות שהטנק לא נחשב כמחליף ראוי והצבא האדום המשיך להשתמש בטנקי ה-T-34, היו מספר פיתוחים מהפכניים שהניבו לבסוף את ה-T-54 של אחרי המלחמה, טנק שנחשב מאוד מוצלח.

למרות זאת, אין וויכוח על היותו של ה-T-44 טנק איכותי שהקדים את זמנו, בהיותו כמעט בלתי-חדיר למרבית התותחים נגד-טנקים של הגרמנים, ביכולתו לנוע בשדה הקרב במהירות גבוהה, אליה יכול היה להאיץ בזמן קצר יחסית, ובתותחו האמין והעוצמתי. בקרבות הספורים בהם השתתף במלחמת העולם השנייה, הפגין ה-T-44 עליונות מוחלטת על השריון הגרמני.

למעשה, כמה מומחים רואים ב-T-44 את אחד מטנקי המערכה הראשונים, הודות ליכולתו לפעול ככלי רב-משימתי.

שירות קרבי
----------

ה-T-44 ראה מעט מאוד פעילות קרבית. הטנק היה חלק מהארסנל הסובייטי בין 1944 ל-1945 אך לא השתתף בקרבות, היחידות הצבאיות העדיפו להמשיך להילחם עם ה-T-34. ה-T-44 המשיך לשרת בצבא ברית המועצות מספר שנים אחרי המלחמה, עד שלבסוף הוחלף ב-T-54 סופית בשנות ה-60.

דגמים
-----

* **T-44-85**: דגם הטנק בעל תותח 85 מ"מ. (1944)
	+ **T-44A**: דגם בעל שדרוג למנוע שאיפשר מהירות מרבית של 60 קמ"ש ושדרוג המיגון. (1944)
		- **T-44S**:דגם בעל מערכת ייצוב תותח מסוג 'ציקלון'. (1966)
		- **T-44M**:דגם בעל שדרוגים רבים כדי להביא אותו לסטנדרטי ה-T-54 כגון החלפת מנוע והוספת עמדת מקלע. (1962)
			* **T-44MK**:דגם T-44M פיקוד, בו הוספה מערכת קשר. (1963)
			* **T-44MS**:דגם ה- T-44M לו הוספה מערכת ייצוב תותח מסוג 'ציקלון'. (1966)
			* טנק T-44-100 בעל תותח 100 מ"מ**BTS-4A**:טנק חילוץ המבוסס על תובת ה- T-44M בעל מנוף. (1965)
* **T-44-122**:דגם בעל תותח 122 מ"מ (1944)
* **T-44-100**:דגם בעל תותח 100 מ"מ (1945)

קישורים חיצוניים
----------------

ויקישיתוף מדיה וקבצים בנושא **טנק ה-T-44** בוויקישיתוף
* תיאור הטנק באתר רכבי מלחמת העולם ה-2.

הערות שוליים
------------

1. ↑  מלבד מידות אלו השריון על בסיס התותח היה 120 מ"מ.

| רק"מ סובייטי במלחמת העולם השנייה |
| --- |
| טנקים קלים | טנקים מהירים | טנקים אמפיביים |
| T-26 | T-50 | T-60 | T-70 | T-80 | BT-8 | ‏ BT-7 ‏ | BT-5 | | T-37 | T-38 | T-40 |
| טנקים קטנים | טנקים בינוניים | טנקים כבדים |
| T-27 | T-28 | T-34 | T-34/85 | T-44 | T-35 | KV-1 | KV-2 | IS-2 | IS-3 |
| תותחים מתנייעים | נ"מ משוריין |
| ZiS-30 | SU-5 | SU-76 | SU-85 | SU-100 | SU-122 | SU-152 | ISU-122 | ISU-152 | T-60Z | T-70Z | T-90 | ZSU-37 |
| טרקטורים משוריינים | רק"מ מאולתר | רק"מ ניסיוני |
| T-26T | קומסומוליץ | חרקוב | IZ | NI | PPG | SU-100Y | SU-100Y | טנק מעופף A-40 |
| מכוניות משוריינות |
| D-8 | D-12 | D-13 | FAI | BA-10 | BA-11 | BA-20 | BA-21 | BA-3 | BA-6 | BA-27 | BA-64 | BA-I | LB-62 | LB-23 |
| רכבים משוריינים אמפיביים | זחל"מים משוריינים | מזחלות שלג ממונעות עם מדחף |
| PB-4 | PB-7 | BAD-2 | BA-30 | ANT-IV | NKL-16 | NKL-26 | RF-8 | ASD-400 |